b'\n_START_ARTICLE_\nTriatsiinit\n_START_SECTION_\nRakenne\n_START_PARAGRAPH_\nTriatsiinirakenne on bentseenin kaltainen heterosyklinen rengas, jossa on kolme typpiatomia ja kolme hiiliatomia. Triatsiinin kolme isomeeria eroavat toisistaan typpiatomien sijoittumisen perusteella. Muita aromaattisia heterosyklisi\xc3\xa4 typpiyhdisteit\xc3\xa4 ovat pyridiinit (1 typpiatomi renkaassa), diatsiinit (2 typpiatomia) ja tetratsiinit (4 typpiatomia). Triatsiinit ovat heikompia em\xc3\xa4ksi\xc3\xa4 kuin pyridiinit.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTunnetuin 1,3,5-triatsiinijohdannainen on hartsin valmistuksessa k\xc3\xa4ytett\xc3\xa4v\xc3\xa4 melamiini, jossa on kolme aminosubstituenttia (\xe2\x80\x93NH\xe2\x82\x82). Toinen hartsin valmistuksessa laajalti k\xc3\xa4yt\xc3\xb6ss\xc3\xa4 oleva triatsiini on bentsoguanamiini. Triatsiiniyhdisteit\xc3\xa4, kuten 2,4,6-trikloori-1,3,5-triatsiinia eli syanuurikloridia, k\xc3\xa4ytet\xc3\xa4\xc3\xa4n usein kasvimyrkkyin\xc3\xa4. Klooria sis\xc3\xa4lt\xc3\xa4vi\xc3\xa4 triatsiineja k\xc3\xa4ytet\xc3\xa4\xc3\xa4n vaatteiden v\xc3\xa4rj\xc3\xa4yksess\xc3\xa4.\n_START_SECTION_\nReaktiot\n_START_PARAGRAPH_\nVaikka triatsiinit ovat aromaattisia yhdisteit\xc3\xa4, niiden resonanssienergia on paljon matalampi kuin bentseenill\xc3\xa4. Yhdisteill\xc3\xa4 tapahtuu useammin nukleofiilist\xc3\xa4 kuin elektrofiilist\xc3\xa4 aromaattista substituutiota. 2,4,6-trikloori-1,3,5-triatsiini voidaan hydrolysoida helposti syanuurihapoksi kuumentamalla sit\xc3\xa4 vedess\xc3\xa4 korkeassa l\xc3\xa4mp\xc3\xb6tilassa. 2,4,6-trisfenoksi-1,3,5-triatsiini reagoi alifaattisten amiinien kanssa aminolyysiss\xc3\xa4.'